CELEX: 32016D0226(01)
Language: el
Date: 2016-02-25 00:00:00
Title: Απόφαση της επιτροπής, της 25ης Φεβρουαρίου 2016, για τη σύσταση επιστημονικής, τεχνικής και οικονομικής επιτροπής αλιείας

26.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Φεβρουαρίου 2016
   για τη σύσταση επιστημονικής, τεχνικής και οικονομικής επιτροπής αλιείας
   (2016/C 74/05)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ (1) του Συμβουλίου, και ιδίως το άρθρο 26,
   Εκτιμώντας τα ακόλουθα:
   
               (1)
            
            
               Το άρθρο 43 της Συνθήκης αναθέτει στην Ευρωπαϊκή Ένωση και στα κράτη μέλη το καθήκον να θεσπίζουν τις διατάξεις που είναι αναγκαίες για την επίτευξη των στόχων της κοινής αλιευτικής πολιτικής (ΚΑΠ).
            
         
               (2)
            
            
               Με στόχο την εφαρμογή ενωσιακής πολιτικής στον τομέα της αλιείας και της υδατοκαλλιέργειας απαιτείται η συνδρομή εξαιρετικά ειδικευμένου επιστημονικού προσωπικού, ιδίως κατά την εφαρμογή θαλάσσιας και αλιευτικής βιολογίας, τεχνολογίας αλιευτικών εργαλείων, αλιευτικής οικονομίας, συστήματος διακυβέρνησης της αλιείας, των επιπτώσεων της αλιείας στο οικοσύστημα, της υδατοκαλλιέργειας ή παρόμοιων επιστημονικών κλάδων, ή στον τομέα της συλλογής, διαχείρισης και χρήσης δεδομένων στον τομέα της αλιείας και της υδατοκαλλιέργειας.
            
         
               (3)
            
            
               Συνεπώς είναι απαραίτητο να συσταθεί ομάδα εμπειρογνωμόνων στον τομέα της αλιείας και της υδατοκαλλιέργειας και να καθορισθούν τα καθήκοντα και η δομή της. Η συνδρομή αυτή θα πρέπει να παρέχεται από μόνιμη επιστημονική, τεχνική και οικονομική επιτροπή αλιείας (ΕΤΟΕΑ) που θα συσταθεί από την Ευρωπαϊκή Επιτροπή.
            
         
               (4)
            
            
               Η Επιτροπή θα πρέπει να ζητεί τη γνωμοδότηση της ομάδας της ΕΤΟΕΑ σε ό,τι αφορά την εκπόνηση πολιτικών στο πλαίσιο της ΚΑΠ, ενδεχομένως, για θέματα που αφορούν τη διατήρηση και διαχείριση των έμβιων θαλάσσιων πόρων, συμπεριλαμβανομένων βιολογικών, οικονομικών, περιβαλλοντικών, κοινωνικών και τεχνικών θεμάτων, σύμφωνα με το άρθρο 26 του κανονισμού (ΕΕ) αριθ. 1380/2013. Η γνωμοδότηση της εν λόγω ομάδας θα πρέπει να βασίζεται στις αρχές της αριστείας, της ανεξαρτησίας, της αμεροληψίας και της διαφάνειας.
            
         
               (5)
            
            
               Η ομάδα της ΕΤΟΕΑ πρέπει να απαρτίζεται από κατάλληλο αριθμό μελών για την εκτέλεση των απαιτούμενων καθηκόντων. Τα μέλη της ομάδας θα πρέπει να είναι εξειδικευμένοι, ανεξάρτητοι εμπειρογνώμονες με υψηλά προσόντα, που επιλέγονται βάσει αντικειμενικών κριτηρίων και κατόπιν δημόσιας πρόσκλησης υποβολής αιτήσεων. Διορίζονται υπό την προσωπική τους ιδιότητα και παρέχουν στην Επιτροπή τις γνωμοδοτήσεις που είναι αναγκαίες για την εφαρμογή της κοινής αλιευτικής πολιτικής. Είναι ουσιαστικής σημασίας η ομάδα να χρησιμοποιεί με τον βέλτιστο τρόπο τις συμβουλές εξωτερικών εμπειρογνωμόνων, τόσο ενωσιακών όσο και μη, οι οποίες είναι αναγκαίες για την αντιμετώπιση ειδικών θεμάτων.
            
         
               (6)
            
            
               Η Επιτροπή δεν θα μπορούσε να επιτύχει πλήρως τους στόχους της πολιτικής της Ένωσης για τη διατήρηση και τη βιώσιμη εκμετάλλευση των αλιευτικών πόρων, χωρίς την ουσιαστική συμβολή της ομάδας ειδικών της ΕΤΟΕΑ. Η κοινή αλιευτική πολιτική απαιτεί η λήψη αποφάσεων να βασίζεται στις βέλτιστες επιστημονικές γνωμοδοτήσεις. Για να ικανοποιείται αυτή την απαίτηση, οι προτάσεις πολιτικής της Επιτροπής πρέπει να βασίζονται στις βέλτιστες διαθέσιμες επιστημονικές γνώσεις. Η ομάδα της ΕΤΟΕΑ αξιολογεί και παρέχει τα πλέον πρόσφατα διαθέσιμα επιστημονικά στοιχεία ώστε να διαθέτει η Επιτροπή έγκυρες και έγκαιρες τεκμηριωμένες επιστημονικές συμβουλές για την εφαρμογή και την παρακολούθηση της κοινής αλιευτικής πολιτικής της ΕΕ. Η γνωμοδότηση της ΕΤΟΕΑ απαιτείται ρητά, μεταξύ άλλων, σύμφωνα με τα άρθρα 2 παράγραφος 5 στοιχείο α), 3 στοιχείο γ), 6 παράγραφος 2, 9 παράγραφοι 1 και 5, 10 παράγραφος 2 στοιχείο α) και παράγραφος 3, 11 παράγραφος 3, 15 παράγραφος 4 στοιχείο β) και παράγραφος 5 στοιχείο γ), 18 παράγραφοι 2, 3 και 5, 28 παράγραφος 2 στοιχείο α), 29 παράγραφοι 2 και 4, 31 παράγραφος 4 του κανονισμού (ΕΕ) αριθ. 1380/2013. Η γνωμοδότηση της ΕΤΟΕΑ προβλέπεται επίσης στο πλαίσιο πολυετών σχεδίων διαχείρισης, όσον αφορά μέτρα σχετικά με την υποχρέωση εκφόρτωσης, με τη διαχείριση της μεικτής αλιείας, με τη θέση της Ένωσης σε διεθνείς οργανισμούς αλιείας καθώς και σε συμφωνίες σύμπραξης βιώσιμης αλιείας με τρίτες χώρες. Ως εκ τούτου, οι εν λόγω ανεξάρτητοι εμπειρογνώμονες θα πρέπει να λαμβάνουν ειδική αποζημίωση πέραν της επιστροφής εξόδων, ανάλογη προς τα συγκεκριμένα καθήκοντα που τους έχουν ανατεθεί και σύμφωνη με τα διεθνή πρότυπα.
            
         
               (7)
            
            
               Η απαίτηση για την παροχή των βέλτιστων διαθέσιμων επιστημονικών συμβουλών εφαρμόζεται επίσης στις αρμοδιότητες των μελών της ομάδας της ΕΤΟΕΑ που υποστηρίζουν τις υπηρεσίες της Επιτροπής συμβάλλοντας επιστημονικά σε συνεδριάσεις, τόσο σε περιφερειακό όσο και σε διεθνές πλαίσιο, που αποτελούν μέρος της νομοθετικής διαδικασίας, σύμφωνα με το άρθρο 18 του κανονισμού (ΕΕ) αριθ. 1380/2013. Σύμφωνα με τα αποτελέσματα των συνεδριάσεων αυτών, τα κράτη μέλη υποβάλλουν στην Επιτροπή κοινές συστάσεις με βάση τις βέλτιστες διαθέσιμες επιστημονικές γνωμοδοτήσεις, που χρησιμεύουν ως βάση για την έκδοση κατ’ εξουσιοδότηση ή εκτελεστικών πράξεων. Η Επιτροπή είναι υπεύθυνη για τη διευκόλυνση της συνεργασίας μεταξύ κρατών μελών και σχετικών επιστημονικών φορέων, μεταξύ των οποίων η ΕΤΟΕΑ διαδραματίζει πρωτεύοντα ρόλο. Ως εκ τούτου, το έργο της ομάδας της ΕΤΟΕΑ συμβάλλει αποτελεσματικά στην επίτευξη των στόχων της κοινής αλιευτικής πολιτικής.
            
         
               (8)
            
            
               Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (9)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         
               (10)
            
            
               Τα μέλη της ομάδας που έχουν διοριστεί στο παρελθόν παραμένουν στην υπηρεσία μέχρι το διορισμό νέων μελών.
            
         
               (11)
            
            
               Η απόφαση 2005/629/ΕΚ της Επιτροπής (3) θα πρέπει να καταργηθεί,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συστήνεται η επιστημονική, τεχνική και οικονομική επιτροπή αλιείας, η οποία στο εξής αναφέρεται ως «η ομάδα», ή η «ομάδα ΕΤΟΕΑ».
   Άρθρο 2
   Αποστολή
   Στον τομέα της διατήρησης και διαχείρισης των έμβιων θαλάσσιων πόρων, συμπεριλαμβανομένων βιολογικών, οικονομικών, περιβαλλοντικών, κοινωνικών και τεχνικών θεμάτων, τα καθήκοντα της ομάδας είναι:
   
               α)
            
            
               να επικουρεί την Ευρωπαϊκή Επιτροπή στην προετοιμασία των νομοθετικών προτάσεων, των κατ’ εξουσιοδότηση πράξεων ή των πρωτοβουλιών πολιτικής·
            
         
               β)
            
            
               να παρακολουθεί την εξέλιξη της πολιτικής και να προωθεί την ανταλλαγή εμπειριών και ορθών πρακτικών.
            
         Άρθρο 3
   Διαβούλευση
   1.   Η Επιτροπή μπορεί να συμβουλεύεται την ομάδα για κάθε ζήτημα που άπτεται της θαλάσσιας και αλιευτικής βιολογίας, της τεχνολογίας αλιευτικών εργαλείων, της αλιευτικής οικονομίας, των επιπτώσεων της αλιείας στο οικοσύστημα, της υδατοκαλλιέργειας ή συναφών κλάδων. Η Επιτροπή μπορεί να ζητεί την έκδοση των εν λόγω γνωμοδοτήσεων εντός καθορισμένης προθεσμίας. Σε συμφωνία με τις υπηρεσίες της Επιτροπής, η ομάδα μπορεί επίσης να γνωμοδοτεί με δική της πρωτοβουλία προς την Επιτροπή επί των ως άνω θεμάτων.
   2.   Ο πρόεδρος της ομάδας μπορεί να προτρέπει την Επιτροπή να ζητεί τη γνώμη της ομάδας για συγκεκριμένο ζήτημα.
   Άρθρο 4
   Σύνθεση — Διορισμός των μελών
   1.   Η ομάδα απαρτίζεται από 30 τουλάχιστον μέλη και μέχρι 35 μέλη κατ’ ανώτατο όριο.
   2.   Τα μέλη είναι φυσικά πρόσωπα και διορίζονται προσωποπαγώς. Ενεργούν ανεξάρτητα και με γνώμονα το δημόσιο συμφέρον.
   3.   Τα μέλη διορίζονται από τον γενικό διευθυντή της ΓΔ Θαλάσσιας Πολιτικής και Αλιείας από εμπειρογνώμονες αρμόδιους στους τομείς που αναφέρονται στο άρθρο 2 και στο άρθρο 3 παράγραφος 1, οι οποίοι έχουν ανταποκριθεί στην πρόσκληση υποβολής υποψηφιοτήτων. Ο διορισμός προβλέπει την ημερομηνία κατά την οποία αρχίζει η θητεία των μελών. Όσον αφορά τη σύνθεση της ομάδας, η Επιτροπή αποσκοπεί στην εξασφάλιση, στο μέτρο του δυνατού, της ισόρροπης εκπροσώπησης των φύλων και της ισόρροπης γεωγραφικής κατανομής που αντικατοπτρίζει την ποικιλομορφία της αλιείας και της υδατοκαλλιέργειας στην Ένωση, λαμβάνοντας υπόψη το αποτέλεσμα της διαδικασίας επιλογής.
   4.   Τα μέλη διορίζονται για τρία έτη. Παραμένουν εν υπηρεσία έως το τέλος της θητείας τους, εφόσον δεν έχουν αντικατασταθεί σύμφωνα με την παράγραφο 6. Η θητεία τους είναι ανανεώσιμη. Σε περίπτωση που η αντικατάσταση ή η ανανέωση των μελών της ομάδας δεν έχει πραγματοποιηθεί κατά τη λήξη της τριετούς περιόδου, τα μέλη της ομάδας παραμένουν στη θέση τους έως την αντικατάσταση ή την ανανέωσή τους.
   5.   Οι κατάλληλοι υποψήφιοι που δεν διορίζονται μπορούν να περιλαμβάνονται σε εφεδρικό πίνακα που καταρτίζεται από την Επιτροπή. Ο εφεδρικός πίνακας μπορεί να χρησιμοποιηθεί από την Επιτροπή για την αντικατάσταση των μελών που εγκαταλείπουν την ομάδα σύμφωνα με την παράγραφο 6 του παρόντος άρθρου. Η Επιτροπή ζητεί από τους υποψηφίους τη συγκατάθεσή τους πριν συμπεριλάβει τα ονόματά τους στον πίνακα. Οι αντικαταστάτες διορίζονται με τους ίδιους όρους όπως τα μέλη.
   6.   Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες της ομάδας, παραιτούνται ή δεν πληρούν τις προϋποθέσεις που ορίζονται στην παράγραφο 3 του παρόντος άρθρου ή στο άρθρο 339 της Συνθήκης μπορούν να αντικατασταθούν για το υπόλοιπο της θητείας τους.
   7.   Τα ονόματα των μελών δημοσιεύονται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («το μητρώο») (4).
   8.   Τα δεδομένα προσωπικού χαρακτήρα συλλέγονται, υφίστανται επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Ανεξαρτησία
   1.   Οι εμπειρογνώμονες που υποβάλλουν αίτηση για να διοριστούν ως μέλη της ομάδας της ΕΤΟΕΑ πρέπει να γνωστοποιούν τυχόν περιστάσεις που ενδέχεται είτε να θέτουν σε κίνδυνο είτε να μπορεί να εκληφθεί ευλόγως ότι θέτουν σε κίνδυνο την ικανότητά τους να ενεργούν ανεξάρτητα και υπέρ του δημοσίου συμφέροντος κατά την παροχή συμβουλών στην Επιτροπή, συμπεριλαμβανομένων τυχόν περιστάσεων σχετικών με τα μέλη των οικογενειών τους. Ειδικότερα, οι υπηρεσίες της Επιτροπής απαιτούν από τους εν λόγω εμπειρογνώμονες να υποβάλλουν δήλωση συμφερόντων («έντυπο ΔΣ») και βιογραφικό σημείωμα, ως μέρος της διαδικασίας υποβολής αίτησης. Το έντυπο ΔΣ αποτελείται από σειρά ερωτήσεων που ζητούν από τους εμπειρογνώμονες να αποκαλύψουν την ύπαρξη τυχόν συμφέροντος σχετικού με το αντικείμενο της εργασίας που θα εκτελείται. Η υποβολή δεόντως συμπληρωμένου εντύπου ΔΣ είναι αναγκαία προκειμένου να διορισθεί κάποιος ως μέλος της ομάδας. Οι δηλώσεις συμφερόντων δημοσιοποιούνται, εφόσον οι εν λόγω εμπειρογνώμονες είναι μέλη της ομάδας.
   2.   Εάν η αρμόδια υπηρεσία της Επιτροπής καταλήξει στο συμπέρασμα ότι, υπό το φως της αξιολόγησης των ΔΣ, δεν υπάρχει σύγκρουση συμφερόντων, ο εν λόγω εμπειρογνώμονας μπορεί να διοριστεί υπό την προσωπική του ιδιότητα, εφόσον διαθέτει την απαιτούμενη εμπειρογνωσία.
   3.   Τα μέλη υποχρεούνται να ενημερώνουν τις αρμόδιες υπηρεσίες της Επιτροπής μόλις υπάρξει οιαδήποτε αλλαγή σε σχέση με τις πληροφορίες που παρασχέθηκαν προηγουμένως, οπότε θα πρέπει να υποβάλλουν αμέσως νέο συμπληρωμένο έντυπο ΔΣ το οποίο να περιγράφει τις σχετικές αλλαγές.
   Άρθρο 6
   Λειτουργία
   1.   Η ομάδα της ΕΤΟΕΑ εκλέγει πρόεδρο και δύο αντιπροέδρους μεταξύ των μελών της με απλή πλειοψηφία για περίοδο τριών ετών. Ο πρόεδρος και οι αντιπρόεδροι της ομάδας δεν μπορούν να εκλεγούν για την ίδια θέση για περισσότερες από δύο διαδοχικές περιόδους.
   2.   Ο πρόεδρος της ομάδας μπορεί να ορίσει εισηγητές μεταξύ των μελών της ομάδας. Για ιδιαιτέρως περίπλοκα θέματα πολυεπιστημονικού χαρακτήρα είναι δυνατόν να ορίζονται περισσότεροι του ενός εισηγητές.
   3.   Οι υπηρεσίες της Επιτροπής μπορούν να προσκαλούν εξωτερικούς εμπειρογνώμονες με ειδίκευση σε ένα θέμα της ημερήσιας διάταξης, για να συμμετάσχουν σε βάση ad-hoc στις εργασίες της ομάδας ή υποομάδας (εξωτερικοί εμπειρογνώμονες).
   4.   Σε συμφωνία με τις υπηρεσίες της Επιτροπής, η ομάδα της ΕΤΟΕΑ επιτρέπεται να συγκροτεί υποομάδες για την εξέταση ειδικών θεμάτων με βάση εντολή καθηκόντων που καθορίζει η Επιτροπή. Οι υποομάδες απαρτίζονται από τουλάχιστον δύο μέλη της ομάδας και εξωτερικούς εμπειρογνώμονες. Οι υποομάδες υποβάλλουν αναφορά στην ομάδα εντός δεδομένης προθεσμίας σύμφωνα με την ως άνω εντολή καθηκόντων. Οι εν λόγω υποομάδες διαλύονται μετά την εκπλήρωση της εντολής τους.
   5.   Η Επιτροπή παρέχει υπηρεσίες γραμματείας στην ομάδα και στις υποομάδες της. Η γραμματεία είναι υπεύθυνη για την παροχή τεχνικής και διοικητικής υποστήριξης και συντονισμού με σκοπό τη διευκόλυνση της αποτελεσματικής λειτουργίας της ομάδας και τη διοργάνωση των συνεδριάσεων των υποομάδων της. Σε περίπτωση που καθίσταται αναγκαίο, η γραμματεία συντονίζει τις δραστηριότητες της ομάδας και των υποομάδων της με εκείνες άλλων ενωσιακών και διεθνών οργάνων. Στις συνεδριάσεις της ομάδας και των υποομάδων της μπορούν να συμμετέχουν εκπρόσωποι της Επιτροπής που ενδιαφέρονται για τις εργασίες. Οι συνεδριάσεις της ομάδας εμπειρογνωμόνων και των υποομάδων διεξάγονται, καταρχήν, στις εγκαταστάσεις της Επιτροπής.
   6.   Όλα τα συναφή έγγραφα όπως ημερήσιες διατάξεις, πρακτικά και παρατηρήσεις των συμμετεχόντων καθίστανται διαθέσιμα είτε στο μητρώο είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται πληροφορίες. Η πρόσβαση σε ειδικούς ιστότοπους δεν υπόκειται στην εγγραφή χρήστη ή σε οιονδήποτε άλλο περιορισμό. Εξαιρέσεις από τη δημοσίευση επιτρέπονται εφόσον η δημοσίευση εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (5).
   7.   Η ομάδα θεσπίζει τον εσωτερικό κανονισμό της με βάση τον τυποποιημένο εσωτερικό κανονισμό για τις ομάδες εμπειρογνωμόνων.
   Άρθρο 7
   Εμπιστευτικότητα
   1.   Τα μέλη της ομάδας ΕΤΟΕΑ και οι εξωτερικοί εμπειρογνώμονες συμμορφώνονται με τις υποχρεώσεις τήρησης του επαγγελματικού απορρήτου που προβλέπονται στις Συνθήκες και στους κανόνες εφαρμογής τους, καθώς και με τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα των αποφάσεων (ΕΕ, Ευρατόμ) 2015/443 (6) και (ΕΕ, Ευρατόμ) 2015/444 (7) της Επιτροπής. Σε περίπτωση μη τήρησης των εν λόγω υποχρεώσεων, η Επιτροπή μπορεί να λάβει κάθε ενδεδειγμένο μέτρο.
   2.   Οι εργασίες της ομάδας είναι εμπιστευτικές. Κατόπιν συμφωνίας με τις υπηρεσίες της Επιτροπής, η ομάδα μπορεί, με απλή πλειοψηφία των μελών της, να αποφασίσει τη διεξαγωγή ανοικτών για το ευρύ κοινό συνεδριάσεων.
   Άρθρο 8
   Επιστροφές εξόδων και ειδικά επιδόματα
   1.   Τα μέλη της ομάδας ΕΤΟΕΑ και οι εξωτερικοί εμπειρογνώμονες δικαιούνται ειδικές αποζημιώσεις για τις προπαρασκευαστικές εργασίες και/ή τη συμμετοχή τους στις δραστηριότητες της ομάδας και σε συναφείς εξωτερικές συνεδριάσεις, όπως προβλέπεται στο παράρτημα.
   2.   Τα έξοδα ταξιδίου και διαμονής των μελών της ομάδας και των εξωτερικών εμπειρογνωμόνων λόγω της συμμετοχής τους στις συνεδριάσεις της ομάδας ή των υποομάδων και στις συναφείς εξωτερικές συνεδριάσεις επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των πιστώσεων που διατίθενται για τον σκοπό αυτό στο πλαίσιο της ετήσιας διαδικασίας κατανομής των πόρων.
   Άρθρο 9
   Μεταβατικές διατάξεις
   Τα μέλη της ομάδας της ΕΤΟΕΑ, τα οποία έχουν διοριστεί σύμφωνα με το άρθρο 4 της απόφασης 2005/629/ΕΚ της Επιτροπής, συνεχίζουν τη θητεία τους ως μέλη της επιτροπής που συστήνεται με την παρούσα απόφαση, μέχρις ότου διοριστούν τα νέα μέλη της ομάδας σύμφωνα με το άρθρο 4 της παρούσας απόφασης. Οι διατάξεις της παρούσας απόφασης εφαρμόζονται στα μέλη αυτά.
   Άρθρο 10
   Κατάργηση
   Καταργείται η απόφαση 2005/629/ΕΚ.
   
      Βρυξέλλες, 25 Φεβρουαρίου 2016.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 354 της 28.12.2013, σ 22.
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Απόφαση 2005/629/ΕΚ της Επιτροπής, της 26ης Αυγούστου 2005, για την ίδρυση της επιστημονικής, τεχνικής και οικονομικής επιτροπής αλιείας (ΕΕ L 225 της 31.8.2005, σ. 18).
   
      (4)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον κανόνα αυτόν. Η αίτηση για τη μη δημοσιοποίηση του ονόματος ενός μέλους μιας ομάδας εμπειρογνωμόνων θεωρείται δικαιολογημένη αν η δημοσίευση θέτει σε κίνδυνο την ασφάλειά του/της ή θίγει αδικαιολόγητα την ιδιωτική του/της ζωή.
   
      (5)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων / ελέγχων / λογιστικών ελέγχων και της διαδικασίας λήψης αποφάσεων ενός θεσμικού οργάνου.
   
      (6)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (7)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      ΠΑΡΑΡΤΗΜΑ
      Ειδική αποζημίωση
      
                  1)
               
               
                  Τα μέλη της ομάδας και οι εξωτερικοί εμπειρογνώμονες δικαιούνται ειδική αποζημίωση για τη συμμετοχή τους, αυτοπροσώπως ή εξ αποστάσεως (γραπτή διαδικασία) στις συνεδριάσεις της ομάδας. Η ειδική αποζημίωση συνίσταται σε 450 ευρώ κατ’ ανώτατο όριο, με τη μορφή ημερήσιου μοναδιαίου κόστους για κάθε πλήρη εργάσιμη ημέρα, όπως ορίζεται στον παρακάτω πίνακα. Η συνολική αποζημίωση υπολογίζεται και στρογγυλοποιείται προς τα πάνω στο ποσό που αντιστοιχεί με προσέγγιση μισής εργάσιμης ημέρας.
                  
                              Ευρώ ανά πλήρη ημέρα (1)
                              
                           
                           
                              Συνεδριάσεις ολομέλειας της ομάδας
                           
                           
                              Υποομάδες
                           
                        
                              Πρόεδρος
                           
                           
                              450
                           
                           
                              450
                           
                        
                              Αντιπρόεδρος
                           
                           
                              450
                           
                           
                              450
                           
                        
                              Μέλη της ομάδας
                           
                           
                              300
                           
                           
                              300
                           
                        
                              Εξωτερικός εμπειρογνώμονας
                           
                           
                              300
                           
                           
                              300
                           
                        
            
                  2)
               
               
                  Τα μέλη της ομάδας δικαιούνται ειδική αποζημίωση για τις υπηρεσίες που προσφέρουν ως εισηγητές, ως αποζημίωση για το έργο που έχουν επιτελέσει όσον αφορά δραστηριότητες, όπως η προετοιμασία και η οριστικοποίηση των στοιχείων που χρησιμοποιούνται στην έκθεση της συνεδρίασης της ομάδας ή της υποομάδας, εκτός της συνεδρίασης. Η ως άνω ειδική αποζημίωση αντιστοιχεί σε μια πλήρη εργάσιμη ημέρα και συνίσταται σε 450 ευρώ.
               
            
                  3)
               
               
                  Τα μέλη της ομάδας και οι εξωτερικοί εμπειρογνώμονες δικαιούνται ειδική αποζημίωση για τις υπηρεσίες που προσφέρουν ως εισηγητές για την παροχή επιστημονικών εκθέσεων (περιλήψεις, έρευνες και πληροφορίες σχετικά με το ιστορικό υποθέσεων) για την προετοιμασία των συνεδριάσεων της ομάδας ή της υποομάδας· ή για τη σύνταξη της έκθεσης της συνεδρίασης της ομάδας ή της υποομάδας μετά τις συνεδριάσεις.
               
            
                  4)
               
               
                  Ο πρόεδρος δικαιούται ειδική αποζημίωση για την επιστημονική επίβλεψη και οργάνωση των εργασιών της ομάδας εκτός της ολομέλειας της ομάδας.
                  Κατά την υποβολή αίτησης για προπαρασκευαστικές εργασίες, οι οποίες συνίστανται ειδικότερα στη σύνταξη έκθεσης ή γνωμοδότησης της ομάδας ή της υποομάδας, σε ανάλυση προς τεκμηρίωση εκτίμησης επιπτώσεων ή σε επιστημονική επίβλεψη, η Επιτροπή θα προσδιορίζει τα προς εκτέλεση καθήκοντα καθώς και το χρονοδιάγραμμα υλοποίησής τους. Ο υπολογισμός του αριθμού των εργάσιμων ημερών εξαρτάται κυρίως από τον φόρτο εργασίας που σχετίζεται με την πολυπλοκότητα του θέματος, το χρονικό διάστημα που απαιτείται για την ολοκλήρωση των καθηκόντων λόγω του όγκου και της δυνατότητας πρόσβασης στα δεδομένα και την επιστημονική βιβλιογραφία και τις πληροφορίες που πρέπει να συλλεγούν και να υποβληθούν σε επεξεργασία. Συνεπώς, παρέκκλιση από τον ενδεικτικό αριθμό των εργάσιμων ημερών που ακολουθεί μπορεί να υπάρξει μόνον σε δεόντως αιτιολογημένες και εξαιρετικές περιπτώσεις:
                  
                              Ενδεικτικός αριθμός εργάσιμων ημερών
                           
                           
                              Είδος των αιτούμενων καθηκόντων
                           
                        
                              1-10 ημέρες
                           
                           
                              Προπαρασκευαστικές εργασίες (επιστημονικές εκθέσεις, έρευνα, αναλύσεις για την τεκμηρίωση της εκτίμησης επιπτώσεων)
                           
                        
                              4-6 ημέρες
                           
                           
                              Έκθεση μετά τη συνεδρίαση της ομάδας ή της υποομάδας, γνωμοδότηση της ΕΤΟΕΑ
                           
                        
                              10-30 ημέρες
                           
                           
                              Επιστημονική επίβλεψη και οργάνωση των εργασιών της ομάδας εκτός των συνεδριάσεων της ολομέλειας της ομάδας, ιδίως για την παροχή συμβουλών στην Επιτροπή σχετικά με τον γενικό επιστημονικό σχεδιασμό, με την κινητοποίηση εξωτερικών εμπειρογνωμόνων, με τον ορισμό των όρων αναφοράς για τις επιστημονικές εκθέσεις, καθώς και τις συνεδριάσεις της ομάδας και της υποομάδας, σχετικά με τη διασφάλιση της διαθεσιμότητας υφιστάμενων δεδομένων και επιστημονικής έρευνας, για την προετοιμασία και τον συντονισμό της σύστασης και των συνεδριάσεων των υποομάδων, για την επαφή με άλλα συμβουλευτικά όργανα και ενδιαφερόμενα μέρη όσο και με τις υπηρεσίες της Επιτροπής (τόσο με τη ΓΔ MARE όσο και με άλλες ΓΔ και το ΚΚΕρ)
                           
                        Εμπειρογνώμονες που ενεργούν ως εισηγητές για την παροχή επιστημονικών προπαρασκευαστικών εκθέσεων στις συνεδριάσεις της ομάδας ή της υποομάδας· ή για τη σύνταξη της έκθεσης των συνεδριάσεων της ομάδας ή της υποομάδας μετά τις συνεδριάσεις, και ο πρόεδρος για την επιστημονική επίβλεψη και οργάνωση των εργασιών της ομάδας εκτός της ολομέλειας της ομάδας θα λαμβάνουν ποσό 450 ευρώ κατ’ ανώτατο όριο, με τη μορφή ημερήσιου μοναδιαίου κόστους για κάθε πλήρη εργάσιμη ημέρα.
               
            
                  5)
               
               
                  Σύμφωνα με το άρθρο 18 του κανονισμού 1380/2013 σχετικά με την κοινή αλιευτική πολιτική, τα μέλη της ομάδας μπορούν να υποστηρίζουν τις υπηρεσίες της Επιτροπής, συμμετέχοντας με την ιδιότητα του μέλους της ομάδας τους σε συνεδριάσεις σε περιφερειακό καθώς και σε διεθνές πλαίσιο. Δικαιούνται ειδική αποζημίωση ύψους 300 ευρώ, με τη μορφή ημερήσιου μοναδιαίου κόστους για κάθε πλήρη εργάσιμη ημέρα. Η συμμετοχή αυτή υπόκειται σε προηγούμενη έγκριση από τις υπηρεσίες της Επιτροπής και η εκταμίευση υπόκειται σε εκ των υστέρων επαλήθευση της παρουσίας στις συνεδριάσεις από τις υπηρεσίες της Επιτροπής.
               
            
                  6)
               
               
                  Η συνολική ειδική αποζημίωση που λαμβάνει ένα μέλος της ομάδας ή εξωτερικός εμπειρογνώμονας ανά ημέρα δεν μπορεί ποτέ να υπερβεί το ποσό των 450 ευρώ, σύμφωνα με την απόφαση της Επιτροπής C(2014) 2220.
               
            
         (1)  Στην περίπτωση που η συμμετοχή πραγματοποιείται αποκλειστικά κατά τη διάρκεια ενός πρωινού ή απογεύματος, η αποζημίωση ανέρχεται στο 50 % του επιδόματος της πλήρους ημέρας.